Predkladacia  správa

Návrh novely zákona o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov sa predkladá ako iniciatívny návrh.

             Dôvodom na vypracovanie tohto návrhu je zosúladenie lehôt súvisiacich so zavedením nového systému evidencie cenných papierov, najmä lehotu  pre začiatok vykonávania činnosti centrálneho depozitára, lehotu pre vykonávanie prevodov zaknihovaných cenných papierov podľa nového systému evidencie, lehotu pre spustenie nového spôsobu zúčtovania a vyrovnania burzových obchodov a lehotu pre vznik tzv. OTC (t.j. mimoburzového) obchodu s kótovanými cennými papiermi. 

Predložený návrh novely zákona o cenných papieroch sa v doterajšom procese pripravoval ako súčasť návrhu zákona, ktorým sa mení a dopĺňa zákon  Slovenskej   národnej  rady  č. 310/1992Zb. o stavebnom sporení v znení neskorších predpisov a zákon č. 483/2001Z.z. o bankách a o zmene a doplnení niektorých zákonov v znení neskorších predpisov. Z návrhu novely zákona o stavebnom spore však bol napokon vyčlenený návrh novely zákona o cenných papieroch, a to na základe výsledkov rokovania Legislatívnej rade vlády SR zo dňa  4. 2. 2003.

Realizácia predloženého návrhu novely zákona o cenných papieroch si nebude vyžadovať zvýšené výdavky zo štátneho rozpočtu, z rozpočtov obcí a vyšších územných celkov, ani z ostatných rozpočtov patriacich do okruhu verejných rozpočtov. Predložený návrh zákona nebude mať ani vplyv na životné prostredie (environmentálne vplyvy) a rovnako ani vplyvy na nezamestnanosť a na tvorbu pracovných miest. Predložený návrh zákona vzhľadom na predmet jeho úpravy netreba prerokovať v Rade hospodárskej a sociálnej dohody Slovenskej republiky.

Predložený návrh novely zákona o cenných papieroch je v súlade s Ústavou Slovenskej republiky a inými medzinárodnými zmluvami, ktorými je Slovenská republika viazaná.